Չաք Ֆինի

Չաք Ֆինի (, ), իռլանտական ծագումով ամերիկացի մեծահարուստ, բարեգործ։ «Աթլանթիք Ֆիլանտրոֆիս» հիմնադրամի հիմնադիր (1982)։ 38 տարիներու ընթացքին միլիառներ շահած Ֆինի նուիրատուութիւններ ըրած է բարեգործական հաստատութիւններու եւ աշխարհի համալսարաններուն` նպատակ ունենալով «ձգտիլ զերոյի… տալ այդ ամբողջը»: 4 Սեպտեմբեր 2020-ին, ան հասաւ իր հարստութիւնը նուիրելու նպատակին:

 Անձնական Կեանք 
Չաք Ֆինին, որ Իռլանտայի եւ Ամերիկայի քաղաքացի է, ծնած է Նիւ Ճըրզիի մէջ՝ Մեծ Ճգնաժամի ընթացքին։

Մասնակցած է քորէական պատերազմին, որպէս Միացեալ Նահանգներու ռազմաօդային ուժերու ռատիոյի օփերաթոր։

Իր կարիերան սկսած է 1950-ականներուն՝ վաճառելով անմաքս լիքյոր Միջերկրականի նաւահանգիստներու ռազմածովային ուժերուն։

Աւարտած է Քորնելլի Համալսարանը, որ նախատեսուած էր հիւրանոցի կառավարման քատրերու պատրաստման։

2012 թուականին Իռլանտայի հիւսիսի եւ հարաւի բոլոր համալսարանները համատեղ շնորհած են Ֆինիին Պատուաւոր Դոկտորի կոչում։ Տարուան ընթացքին ան նաեւ արժանացած է Իռլանտայի նախագահական «Վաստակաւոր Ծառայութեան» մրցանակին։

Չաքը ունի չորս աղջիկ եւ մէկ տղայ։ Ան ամուսնացած է երկու անգամ։ Իր առաջին կինը՝ Տանիէլլան, ֆրանսուհի էր։ Իր երկրորդ կնոջ անունը Հելկա է։

Ան յայտնի էր իր խնայողութիւններով։ Միլիառդատէր էր, սակայն կը թռչէր էքոնոմ դասով, չունէր տուն եւ ինքնաշարժ։ Կը կրէր 15 տոլար արժողութեամբ ժամացոյց։

 Փիլիսոփայութիւն 
«Ես կարծիք մը ունիմ, որը երբեք չեմ փոխեր։ Անիկա այն է, որ հարստութեամբ դուն պէտք է օգնես մարդոց։ Ես կը փորձեմ ապրիլ պարզ կեանքով, նոյնը ինչպէս մեծցայ։ Ես կը փորձեմ յամառօրէն աշխատիլ, ոչ թէ հարուստ ըլլալ»։

Անոր կարգախօսն է՝ «Տո՛ւր, քանի դեռ կ'ապրիս»։

 Գիրքեր Եւ Յօդուածներ 
Մինչեւ 1997 թուականը, ոչ ոք գիտէր Ֆինիի բարեգործութիւններուն մասին։ Այդ տարի՝ Նիւ Եորք Թայմզի յօդուածին մէջ Ֆինին որոշեց վերջ դնել իր անանունութեան, երբ պարզ դարձաւ, որ իր նախկին գործընկերոջ հետ վէճի պատճառով ան ստիպուած էր բացայայտուելու։

«Միլիառտէր Առանց Միլիառդի» գիրքի հեղինակը՝ Քոնոր Օ'Քլիրին, Ֆինիին յայտնի դարձուց ոչ միայն Իռլանտայի մէջ, այլ նաեւ արտասահմանի մէջ։

Ֆինիի մասին նաեւ վաւերագրական ֆիլմ մը նկարահանուած է «Գաղտնի Միլիառդատէր. Չաք Ֆինիի Պատմութիւնը» անունով։

 Կազմակերպութիւն 
Ֆինին հիմնադրած է Ատլանտեան Ֆիլանթրոփները (Atlantic Philanthropies) 1982 թուականին։

Ֆինիի բարեգործական կազմակերպութիւնը ներդրումներ կատարած է 6.2 միլիառդ տոլարի տարբեր ոլորտներու մէջ՝ առողջապահութիւն, կրթութիւն, գիտութիւն եւ այլն։

 Չաք Ֆինիի խօսքերէն 

 Ծանօթագրութիւններ